
Избори за Народно събрание на 2 Октомври 2022 г.

С Ъ О Б Щ Е Н И Е

Във връзка с произвеждане на избори за Народно събрание на 02 октомври 2022г., Общинска администрация – Плевен уведомява гражданите:

· Предварителните избирателни списъци се обявяват и публикуват на интернет страницата на Общината – в срок до 22 август 2022 г.

· Избирател, чийто постоянен и настоящ адрес са в различни населени места, може да поиска да бъде вписан в избирателен списък по настоящ адрес – в срок до 17 септември 2022 г.

· Избиратели с трайни увреждания, които не им позволяват да упражнят избирателното си право в изборното помещение, но желаят да гласуват с подвижна избирателна кутия, заявяват желанието си в писмена форма чрез заявление по образец или чрез електронно заявление през интернет страницата на Общината по постоянен адрес или по настоящ адрес в случаите, когато своевременно е направено искане по чл.36 ИК – в срок до 17 септември 2022 г.

· Само кандидатите за народни представители, членовете на ЦИК, членовете на РИК и наблюдателите могат да подадат заявление за издаване на удостоверение за гласуване на друго място – в срок до 17 септември 2022 г.

· На интернет страницата на Общината се публикува списък на заличените лица – в срок до 21 септември 2022 г.

· Всеки избирател може да поиска отстраняване на непълноти и грешки в избирателния списък с писмено заявление до общинската администрация – в срок до 24 септември 2022 г.

· Избиратели с трайни увреждания, които не им позволяват да упражнят избирателното си право в изборното помещение и желаят да гласуват с подвижна избирателна кутия, но не са подали заявление в срока по чл.37, ал.1 от ИК, може да заявят това при условие, че на територията на населеното място е назначена подвижна СИК– в срок до 26 септември 2022 г.

Заявления в Община Плевен се подават:

•за град Плевен: в сградата на Община Плевен на адрес:

гр. Плевен, пл. „Възраждане“ №2, стая №19 от 08,30 ч. до 17,00 ч.

•за населените места на Община Плевен ( без град Плевен) :

в кметствата на населените места

Справки в избирателните списъци могат да се правят:

· на обявените със заповед на Кмета на Община Плевен места;

· на интернет страницата на ГД „ГРАО“ – http://www.grao.bg/elections

· на интернет страницата на Община Плевен – http://www.pleven.bg, на телефон 064 / 881 - 204

Нашите самодейни колективи в Общински фолклорен събор

„От Тимок до Вита”

III Национален, 41-ви   Общински   фолклорен   събор
„От Тимок до Вита” с. Черни вит
На няколко километра югозападно от град Тетевен, в красива котловина, сред вечно зелената Средна Стара планина е разположено село Черни Вит, през което преминава едноименна река - Черни Вит, водеща началото си от подножието на връх Баба. В нея се вливат реките - Дълга, Михалска, Косица, Гражденича и други, в които се въди балканската пъстърва. 

Вековната гора, големите каменни блокове и трудно проходимото поречие са дали името Черни Вит и на реката, и на селото. Релефът е подчертано планински. Надморската височина е в диапазон от 450 метра при местността Пеловото и до 2033 метра на връх Картал.

Със своята красива природа, историческо минало и традиции, с подходящия си климат, село Черни Вит от години се е обособило, като търсена зона за отдих. Черни Вит е изходен пункт към високопланинските местности и хижи. 

В село Черни Вит се намира най-големия буков резерват на Балканския полуостров “Боатин”, характерен със своите вековни дървета и природни забележителности.

Официално събитието беше открито на 27 август, от 10:00ч., на фолклорната сцена в центъра на селото. Ден по-рано на 26 август, от 19.30ч., отново на същото място, се състоя концерт на Николета Николова. След приключване на двудневната конкурсна програма се състоя награждаването, което е предвидено за 20.00ч. на 28 август.

Съборът е създаден през 1980г. от НЧ „Христо Смирненски 1925г.”, Кметство с. Черни Вит и ОУ „Георги Бенковски”, с. Черни Вит, община Тетевен. Идеята е да се представят групи и състави от селото, но поради нарастващия интерес към събитието през следващите години, започват да се включват участници и групи от тетевенска община и Ловешки окръг, а в последствие и групи от цялата страна. Датата за провеждане на събора също не е случайна. През 1981год. хората от Черни Вит обричат селото на „Пресвета Богородица” и така всяка последна събота и неделя на месец август (около датата 28 август- Успение Богородично по стар стил) в Черни Вит ( Тетевен) се провежда събор. Той е притегателен център за ценителите на българския фолклор, както и за последователите на големия фолклорист – проф. Васил Стоин и неговия следовник и един от основателите на Чернивитския събор – Марин Иванов – народен певец, майстор на песенния разказ.

Обнадеждаващ е фактът, че с всяка изминала година се забелязва участието на все повече млади хора, което е доказателство, че богатството на местните традиции и обичаи ще бъде съхранено и предадено на идните поколения.

На 27 и 28 август 2022 г. от 10.00 часа започнаха изпълненията. Те продължиха до изчерпване на програмата. На всеки творчески колектив, записал се за участие бе дадено време за изява в рамките на 15 минути.  Съборът е организиран от Община Тетевен, Кметство Черни Вит и НЧ „ Христо Смирненски-1925г." , и е една традиционна проява за региона. Мотото бе :

"Добре дошли в сърцето на Балкана, тук където бързи ручеи си проправят път между букови дървета, за да се влеят в река Черни Вит". Вековната гора, големите каменни блокове и трудно проходимото поречие са дали името както на реката, така и на селото. В двора пред църквата, се проведе самият фолклорен събор, който води началото си от далечната 1980 година. Днес той носи името „От Тимок до Вита” и събира изпълнители от цялата страна. На ценителите на българския фолклор се предлага възможност да се запознаят и насладят на автентична изворна музика, старинни занаяти и уникални храни.

Изпълненията бяха оценявани от компетентно тричленно жури. Всички участници получиха грамота за участие в Събора. Класираните на първите три места от всяка категория и възрастова група получиха награди както следва:

· Първа награда – Диплом и златен медал;
· Втора награда – Диплом и сребърен медал;
· Трета награда – Диплом и бронзов медал.
Специални награди бяха присъдени от:

· Кмет на Община Тетевен;
· Председател на Общински съвет гр. Тетевен;
· Кметство с. Черни Вит;
· НЧ „Христо Смирненски 1925г” с. Черни Вит;
· Журито.
Бяха присъдени награди за най-млад и най-възрастен участник на събора. Поради това, че съборът има конкурсен характер, в него участваха фолклорни състави, инструментални групи, индивидуални изпълнители, инструменталисти, певци, танцьори, групи за народни обичаи и разказвачи представящи автентичен и обработен фолклор. Проведе се в девет категории. Участниците бяха разпределени в три възрастови групи. Индивидуалните участници и дуетите изпълняват по две песни/мелодии до 6 минути – бавна и бърза (за втора и трета възрастова група), групите (певчески, танцови и инструментални) по две – песни/танци/мелодии до 8 мин. и обреди и обичаи до 10 мин.

Плевенските самодейни колективи при клубовете на хората с увреждания и пенсионера при Община Плевен бяха представени от вокална група "Пей сърце" ул. Гренадирска 30 при Териториална съюзна организация на ССБ-Плевен. Всичките наши изпълнители бяха удостоени с грамоти и почетни плакети за своето участие. Участието:

- групово, вокална група "пей, сърце", ръководител богомил великов мицев, съпровод акордеон богомил мицев

Изпълнение:

Почукахме, потропахме, Вдигнала се сватба - дует, Лозана Тодорова Илиева и Нели Асенова. Съпровод акордеон, Богомил Великов Мицев

Изпълнение: Стар мерак.
Румен Петков, организатор клуб

12 юли, рожденият ден на Съюза на глухите в България

И тази година в празничните изяви, организирани от районните и териториалните ни организации във връзка с 12 юли, всички членове и ръководители на СГБ, си припомниха началото. И славната борба на първооснователите за достойнство и чест.

Тази година обаче, всички ние ще имаме и своите днешни поводи за гордост!

След времето, сковано от пандемия, през тази година СГБ имаше изключителни инициативи както в национален, но още повече и в международен мащаб.

Участието ни в международни проекти намери признанието на цяла Европа, а и на света, за нашите възможности.

Ние – от България дадохме своя забележителен принос в европейския проект Sign links – deaf adults as role models for the hearing world. Ние организирахме забележителни срещи на млади хора от света, отдадени на изкуството, на театъра и литературата, които да се учат тук и да показват като пример нашите постижения. А у нас, с гордост можем да кажем, че всички наши национални съюзни прояви, като началото на отчетно-изборната кампания, провеждането на фестивала на художествената самодейност и на събора със състезания по риболов, преминаха при небивал интерес и масово вдъхновено присъствие.

Това сме ние, членовете на Съюза на глухите в България, които почитаме своето минало, но които всяка година надграждаме живота с нови и нови успехи и признания!

Честит празник!

От ръководството на Съюза на глухите в България

Всяка година на този ден членовете на Съюза на глухите в България честват своя празник - 88 години вече!

За всички нас този ден е свят!

12 юли е нашият ден за обединение, нашият ден за самочувствие и сила!

В този ден всички ние сме заедно, всеки един с доброто чувство към всички останали и към живота, такъв какъвто го имаме.

Няма по-хубаво от това!

***

Вече беше приключила отчетно-изборната кампания в териториалните ни организации, а новите ръководства се постараха да покажат най-доброто, на което ще бъдат способни през следващия период. Ръководствата на районните организации пък подеха техния ентусиазъм и организираха летните дни за срещи, за културни прояви, за творчество и за прекрасни инициативи. Тази година приятелството победи живота! Тази година единството ни даде най-голямата сила!

Силата да бъдем заедно и да бъдем щастливи!

***

През изминалия месец Съюзът на глухите в България отбеляза участие в редица международни проекти, свързани с развитието на дейността за подобряване и усъвършенстване на живота на глухите хора по света. Предлагаме да научите за участието ни в два от тях:

BEYOND SIGNS

Международен проект с българско участие, за равен достъп, професионализация и ангажираност на изпълнители и творци в изяви за смесена публика Международна конференция по проекта „Sign Links” „Светлината говори, ръцете създават” Интердисциплинарен проект в пространството за визуални изкуства в СГБ.

На 21 юли тази година Съюзът на глухите в България стана място за изкуство. Място за авангардно изобразително изкуство, посетено и видяно и от много почитатели и гости.

***
От 3 до 5 юни 2022 г. в гр. Солун, Гърция се състоя среща на международния екип на проекта „Sign Links – Deaf Adults as Role Models for the Hearing World” („Жестови връзки – глухи ролеви модели за чуващия свят”) и конференция с международен обмен, с участието на глухи ролеви модели.

***
Както вече знаете, България е един от най-успешните партньори в този международен проект, в който участват шест партньори от три страни на Европейския съюз. Официални представители и лектори от

Съюза на глухите в България за събитието бяха

Катрин Хаджицинова и Тилка Кайрякова. Жестов преводач беше Милена Гъркова-Калинова.

BEYOND SIGNS е 2-годишен международен проект, който има за цел да подобри социалната интеграция на глухите хора чрез артистично сътрудничество, като ги включва активно в изпълнителския сектор - от създаването до реализирането на постановки и спектакли, както и срещите им с различни смесени публики в участващите страни от ЕС.

***
От 3 до 9 юли 2022 г. в Милано, Италия, се проведе поредният семинар по проекта, свързан тази година с повишаване на качествата на глухите преводачи в областта на изкуството.

Росица Караджова от Съюза на глухите в България участва в събитието с конкретен уъркшоп. Участието й беше подкрепено от фондация „Арт Бюро” в лицето на Албена Тагарева и Калина Вагенщайн, както и след оказаната финансова подкрепа от Национален фонд „Култура”.

***

Празник в РО-Плевен за 12 юли, нашият светъл ден

Този ден донесе много промени към по-добро за хората с увреден слух. Този ден ни събра в една силна организация, която през годините се превърна в един здрав съюз. Подкрепи ни да се образоваме, да изградим жилища, семейства, почивни бази, работа. Навярно и затова всяка година го посрещаме като рожден ден, който ни направи по-силни, по-уверени, и можещи!

И тази година ние, от районната организация на глухите в Плевен, не пропуснахме да почетем този ден – 88 години от създаването на Съюза на глухите в България!

Събрахме се в малко заведение, но много хора – от градската ТО-Плевен, ТО-Ловеч и ТО-Троян. Имахме и гостенка от Израел, едно малко момиченце, което навършва 8 години. И затова, съвсем не на шега имахме и три торти – с три осмици, които озариха с най-красивата светлина нашия празник.

В тази прекрасна вечер си припомнихме за първите ентусиасти, създали нашия съюз. Но и за много наши инициативи, които в годините са обогатявали делото ни с нови идеи и с нови несъмнени успехи.

Председателят на РО-Плевен Мирослав Маринов прочете поздравление до нашите членове от името на Николай Нинов, председател на СГБ. Прочете и поздравления от други наши сродни организации.

Горди бяхме! И не случайно. Защото организацията ни е съхранила и пази много общи спомени от фестивали, туристически събори, другарски срещи, концертни изяви... И ето, на празника всичко това като че ли изплува от спомените ни и стана реалност. Но заговорихме и за новото. А новото са изявите на децата ни – тези, които сега започват с наша помощ да се чувстват горди и достойни хора. Децата, които сега обичаме като мънички, но които ще ни наследят в доброто дело на СГБ. Нашата организация в Плевен им дава своя път с всичката обич и съпричастие. Защото животът ни трябва да продължава с младостта и с новата му красота!

Прекрасната ни среща за юбилея и за празника не завърши с последния ни час в ресторанта. Защото всеки отнесе при себе си още и още мъничко пропуснати мисли за споделяне – които и утре, а и после, ще трябва да се кажат – там в клуба, където ще сме всички отново заедно.

А на раздяла си пожелахме много нови успехи и нови срещи!

Димитрина Каракирова, координатор на РО-Плевен

***

От 24 до 26 юни в туристическия комплекс „Рибарника” край Варна се проведе поредният, ХII национален събор със състезания по спортен риболов на Съюза на глухите в България.

Това голямо спортно събитие се осъществи със съвместните усилия на Съюза на глухите в България (СГБ) и Спортната федерация на глухите в България (СФГБ).

Участваха 57 състезатели по спортен риболов - мъже и жени, от 11 районни организации на СГБ. Съборът по спортен риболов на Съюза на глухите в България, несъмнено ще остане в историята на риболовните изяви и спортни състезания в СГБ. Първо, заради прекрасните условия за участниците, които имаха в туристическия комплекс „Рибарника”.

Ще остане и в спомените като състезание, в което рибата беше много. Както казват рибарите - язовирът „даде” на всеки - за първи път от много години, което пък донесе толкова радост на всички.

Но и още - ХII събор ще остане в историята като уникално състезание, в което жените просто „счупиха” не само мераците, но и всяко самочувствие на мъжете от всичките отбори.

ТИШИНА, СГБ

Българска асоциация за Невромускулни заболявания
Лице за контакти: Виолета Антонова – председател

Пощенски адрес :

БАНМЗ

ул.“Недко войвода“ №49

1220 София

Телефон: (02) 936 04 49

Мобилен телефон:

0888 240 652; 0899 731 313; 0878 580 590

Факс: (02) 936 26 88

Електронна поща: banmz@abv.bg

Интернет сайт: www.banmz.eu

Дейности на асоциацията:

Българска асоциация за невромускулни заболявания (БАНМЗ) е масова, неполитическа, независима, обществена и доброволна организация, призвана да отговори на потребностите на боледуващите от нервно мускулни заболявания. Тя е създадена през 1991 г. от родители на болни деца, болни, симпатизанти и лекари. Член на Европейския съюз на асоциациите за мускулна дистрофия ЕАМДА.

Асоциацията е юридическо лице с идеална цел, национално представена, дейността на сдружението е с обществена полза според Българското законодателство и осъществява дейността си в съгласие с Конституцията на Р България, ратифицираната от нашата страна Конвенция за защита правата на детето и своя устав.

Главни цели на асоциацията са:

· да защитава правото на нормален и пълноценен живот

· да оказва морална,правна,здравна и психологическа помощ на болните деца и техните семейства

· да съдейства за успешното им адаптирана към обществото и на обществото към тях

· да работи за подобряването на условията им за живот

· съдействие при лечението им

Седалището на БАНМЗ се намира в гр. София, но тя изпълнява програми на национално равнище.

Асоциацията осъществява контакти и работи по изпълнението на съвместни проекти с български и международни неправителствени организации.

БАН разработи синтезатор на реч в помощ на хора с увредено зрение

Незрящите хора в България ще разчитат на изкуствен интелект, разработен от БАН, да чете вместо тях. А лекарите пък ще могат да диктуват диагнозите в медицинските картони. Подобни разработки са въпрос дори и на национална сигурност, каза проф. Стоян Михов от Института по комуникационни и информационни технологии на БАН. 

"Българският синтезатор на реч е в класи по-добър от този на Google, категоричен беше ученият и обясни, че тази т.нар. говоряща програма синтезира реч, която е много близка до естествената, а в много случаи и трудно се различава от нея. Тази програма от месец се разпространява сред хора със зрителни увреждания и вече има около 500 ползватели.

Над 10 хиляди часа аудио записи са използвани като база, уточни проф. Михов:

"Първият продукт, който представяме, е възложен от Съюза на слепите в България. Той е с финансиране от Министерството на труда и социалната политика".

Другата разработка на учените от БАН е за разпознаване на реч:

"Използвахме доклади от пленарните заседание на Народното събрание за последните 10 години. 925 диктора сме използвали. Успяхме да обработим над 2500 часа записи". 

Третият продукт е т.нар. медицински диктофон, разработен в рамките на Националната научна програма "Електронно здравеопазване":

"Записахме група от медицински специалисти и с тези записи тренирахме и обучавахме нашите модели".

Прототипът е готов, а дали ще бъде внедрен е въпрос на следващи разговори, посочи проф. Стоян Михов.

Интервю на Добромир Видев от БНР с проф. Стоян Михов от БАН

Кандидатстването за помощи за отопление започна от 1 юли

От 1 юли 2022 г. започна приемът на заявления-декларации за отпускане на целева помощ за отопление за предстоящия зимен сезон 2022/2023 г. Помощта се отпуска за периода 1 ноември 2022 г. - 31 март 2023 г. Размерът й ще бъде определен със заповед на министъра на труда и социалната политика съобразно решението на Комисията за енергийно и водно регулиране за цените на електроенергията за бита от 1 юли, което предстои да бъде обявено.

Заявленията могат да се подават до 31 октомври на място в дирекциите „Социално подпомагане“ (ДСП) по настоящ адрес или в специално организирани за целта приемни, чрез Системата за сигурно електронно връчване, подписани с персонален идентификационен код на Националния осигурителен институт или с квалифициран електронен подпис, както и чрез лицензиран пощенски оператор.

Информация за контактите за връзка с ДСП в страната може да намерите на следния електронен адрес: https://asp.government.bg/bg/kontakti/teritorialni-strukturi

Заявление-декларация може да получите от ДСП или да изтеглите от електронен адрес:

https://asp.government.bg/bg/deynosti/sotsialno-podpomagane/sotsialni-pomoshti.
Право на целева помощ за отопление имат хората и семейства, чийто средномесечен доход за предходните 6 месеца преди месеца на подаване на заявление-декларацията, е по-нисък или равен на индивидуално определена граница за достъп съобразно възрастта, семейното положение, здравословното състояние, наличието/липсата на съжителство и други констатирани обстоятелства.

За да получат помощ за отопление, безработните в трудоспособна възраст задължително трябва да са се регистрирали в бюро по труда най-малко 6 месеца преди подаване на заявлението-декларация и да не са отказвали предлаганата им работа или включване в обучения.

За повече информация: https://www.asp.government.bg/bg/novini-i-akcenti-asp/ot-1-yuli-zapochva-priemaneto-na-zayavleniya-deklaracii-za-otpuskane-na-celeva-pomosh-za-otoplenie/

Помощите за отопление се вдигат със 100 лева, получават ги над 300 000 души.
Изплащат помощи заради скъпото парно на 300 000 души следващата зима 

300 000 лица и семейства ще получат целева помощ за отопление.
Какво може да видим в Хисаря

За града

Хисаря се намира до град Пловдив, на около 42 километра. Също така е и до град Карлово, който се намира на около 20 километра.

Хисар е крайна гара по локалното отклонение Долна махала – Хисаря по ЖП маршрута Пловдив – Карлово.

Пловдив-Хисар/Хисар-

Забележителности

Археологическият музей

 Музеят е основан е през 1953 г. и притежава 2377 експоната.

Работно време: от 8.00 - 11.30 и от 13.00 до 16.30 ч.

Адрес: обл. Пловдив, 4180 Хисар , ул. Александър Стамболийски" 8

Телефони: 0337 62068 - директор; 0337 62796 - уредници

Email: mail@hissarja.org

 Website: http://muzeum.hissarja.org

Античният римски град Диоклецианопол

 Намира се около минералнитя извори на Хисаря. Император Диоклециан дава статут на града през 293г. Също така по това време Хисаря е наричана Диоклецианопол. Тогава започнали да укрепят античния град с големи стени, които достигали на места височина до 11 - 13  метра. Диоклецианопол е обявен за археологически резерват. На арабски език Хисар значи "крепост".

Хисарската крепост

Тя е от III-IV век. Запазени са внушителни останки от крепостните стени, които имат обща дължина от 2190 метра. Притежават отбранителни кули и крепостни порти. Запазени са южната порта, известна като "Камилите" и западната (Пазарджишката) порта. Крепостта е била с формата на неправилен четириъгълник и освен със здрави стени, е била защитена от дол и ров. Били за направени каменни стълби, за да може да се изкачва по крепостта. Те са приличали на издадени полукръгли сводове. Били за разкрити терми, казармени помещения и др.

Хисарската гробница

В града са намерени 5 късни антични гробници. Хисарската гробница е най-голямата от тях. Тя е късноримска семейна гробница от четвърти век. Вътре се забелязват красиви цветни стенописи, които са частично запазени. Гробната камера притежава цилиндричен свод и е покрита с цветна мозайка.

Бански комплекс

 Представлява бански (бани) постройки, които се намират при изворите "Хавуза"; "Инджеза"; "Момина баня". Комплесът е с площ от 2000 квадратни метра. Там са били изпълнявани различни лечебни процедури с минерална вода. Помещенията отвътре са били покрити с бял мрамор.

Старохристиянски базилики

В Хисаря са открити 10 раннохристиянски базилики, които са от периода IV-VI век. Те представят детайлите по време на развитието на раннохристиянската архитектура. Двукорабната базилика е единствената открита досега. Тя е изградена по вредата на пети век и се намира върху малка част от казармения комплекс на античния римски град.

Православният храм „Свети Пантелеймон“ 

Храмът е изграден през 1889 година. Намира се в центъра на града, като най-интересни са стенописите, които пресъздават библейски истории.

Църквата „Свети Димитър“ 

Построена е в периода (1845-1882г.). На пода в църквата се намира мрамовна плоча, която датира Априлското въстание. Тогава е опожарена и след това е възстановена. През 1982 година е обявена за паметник на културата.

Църквата „Успение Богородично“

Изградена е през 1883 година. Няма кубета, притежава една олтарна обсида и трон. Също е паметник на културата, обявен през 1975 година. Намира се в квартал "Момина баня".

Католическият храм „Свети Свети Петър и Павел“

Изграден е през 1882г. Наблюдават се прекрасни стенописи, които са дело на художника Стоян Изов.

Минералната вода

Хисарската минерална вода е подходяща за профилактика и лечение на заболявания на храносмилателната система, болести на бъбреците, пикочния мехур и простатната жлеза, на черния дроб и жлъчните пътища, на обмяната на веществата (диабет, подагра, затлъстяване), гинекологични заболявания, някои кожни болести и заболявания на опорно двигателния апарат.

Лечебно действие на хисарската минерална вода:

Хидрокарбонати

подържат алкално-киселинното равновесие на организма и неговия алкален резерв

имат въздействие върху чернодробно-жлъчните пътища, защитно действие върху черния дроб, 

стимулират секрецията на задстомашната жлеза

разводняват секретите в дихателните пътища с доказан противовъзпалителен ефект

предизвикват трайно алкализиране на урината, което ги прави подходящи за лечение на бъбречни камъни

регулират ацидозата в организма, настъпваща при някои обменни заболявания – диабет, подагра и др.

Сулфатите и магнезиевите йони:

Оказват пряко действие върху стомашно-чревните пътища, а след постъпването им в кръвта повлияват чернодробно-жлъчната и бъбречна функция;

Въздействат върху червата и комбинацията им с магнезий има очистителен ефект.

Хлоридите

повишават стомашната секреция и имат обмиващ ефект върху стомашната лигавица;

подпомагат отделянето на токсични вещества;

изключително ефективни са при болести на опорно двигателния апарат и кожата.

Метасилициевата киселина (при питейно приложение)

въздейства най-вече на храносмилателните органи и потиска стомашната секреция.

действа антисептично върху червата и кожата;

повишава устойчивостта на зъбите спрямо кариес;

има доказан антитоксичен ефект и забавя развитието на атеросклерозата.

Флуорът

подпомага изграждането на костната система, растежа на ноктите и косата;

особено важно за деца – осигурява нормално развитието на съзъбието и ги предпазва от зъбен камък; Използва се като профилактика срещу остеопороза и радиопротекция.

Какви тайни крие древната статуя на Нике от остров Самотраки?

Някога в далечни времена, една статуя с крила, поставена върху пиедестал с формата на корабен нос посрещала флотилиите край гръцкия остров Самотраки.

Тя се издигала върху най-стръмната скала над морския бряг. Според археолозите е била поставена там между 3 и 2 век пр. н. ера.

Наричат я Нике – на името на древногръцката богиня на победата. Изпод чии майсторски ръце се ражда тя обаче никой не знае, защото автора на статуята остава анонимен завинаги.

Разбита и събирана парче по парче

Първоначално Нике от Самотраки била част от открития театър, който някога съществувал на острова. Вероятно там е имало олтар, от който се откривала гледка към запазения кораб на Деметрий I Полиоркет. Статуята е стояла на носа на кораб и представяла слизащата от небето към флотата богиня.

С нейните гъвкаво разперени крила, високо вдигната глава и прозрачна рокля, драпирана на драматични водовъртежи, Нике изглеждала така, като че ли е слязла на кораба мигове по-рано, за да подтикне родоския флот да напредне триумфално срещу покварения враг.

Фигурата е изработена от бял паорски мрамор и е висока около 3.30 метра.

Нике представлява женски торс с огромни крила.

Статуята обаче няма нито глава, нито ръце. Историята на нейното откриване започва през 1863, когато френският вицеконсул в Пловдив Шарл Шампоазо заминава на археологическа експедиция на о. Самотраки. Първо той открива носа на Победата, който е реконструиран на място. След това се появява и лявото крило и така събраната фигура отплава с кораб към Париж.

Там правят отливка на крилото и така се появява и дясното, което французите прикрепят към тялото на Нике. Към момента тя е част от постоянната експозиция на Лувъра.

Една от ръцете на статуята е открита на Самотраки през 1950 г, но археолозите решават да не я слагат на тялото и я поставят в стъклен сандък, който е близо до фигурата.

Ръцете от китката надолу и главата на Победата обаче не са намерени и до днес

Преди да загуби ръцете си, Нике вероятно е свирила хвалебствен химн на тръба, както е показано на открити монети.

Частичен надпис на основата на статуята разкрива, че с нея трябвало да се отпразнува военноморска победа на Родос, която по това време била най-мощната морска държава в района на Егейско море. Археологическият музей в Самотраки обаче казва, че статуята била дарение, направено от македонския генерал Деметрий I Полиоркет след военноморската му победа над Кипър.

Светилището в Самотраки е било посветено на боговете на плодородието, чиято помощ защитавала на моряците и носила военни победи.

Статуята е един от великите оцелели шедьоври на скулптурата на елинистичния период

Полите на Нике са така майсторски направени, че човек остава наистина с усещането, че те са развети от силния морски бриз, който духа край брега. Формите и движението, които пресъздава статуята се смятат за едни от най-вдъхновяващите в скулптурата.

Скоро след откриването й тя станала културна икона. Според археолозите статуята на богинята е трябвало да се гледа само от ляво – дясната страна не е толкова детайлно изработена. Театралността на Нике е феноменална – усещането за победа, идващо от огромния размах на крилете й и силната енергия от изправеното напред тяло са завладяващи.

Влиянието на Нике

То е широко разпространено не само в изкуството. След като съзира фигурата на богинята в Лувъра, единият от създателите на Nike решава да прекръсти на нея спортната компания, която до тогава носела името Blue Ribbon Sports.

Вдъхновен от скулптурата бил и първия административен директор на „Ролс-Ройс“ Клод Гудман Джонсън. Така се ражда и „Духът на екстаза“ – известната емблема, която стои върху предния капак на луксозните коли на марката.

Рядко скулптура може да има подобно въздействие, което да ни пренася десетки векове назад във времето, когато егейските ветрове са развявали полите на красивите гръцки богини.

Публикувана от Петрина Василева

През горещите дни

Мусака с тиквички, патладжан и картофи

"Богата постна мусака с патладжани, на която няма да може да се наситите"

Порции 8
Необходими Продукти

патладжани - 1 кг

картофи - 700 г

тиквички - 2 бр.

лук - 1 - 2 глави

домати - 1 голям, нарязан на кубчета

моркови - 1 бр., нарязан на кубчета

магданоз - 1/2 връзка

чесън - 3 скилидки

риган - 1 ч.л. сушен

босилек - 1 ч.л. сушен

черен пипер

сол

олио - около 80 мл
За заливката

яйца - 2 бр.

кисело мляко - 1 кофичка, висок процент

брашно - 2 с.л.
Начин на приготвяне

Почистете зеленчуците. Нарежете патладжаните, тиквичките, картофите на кръгчета, лука, чесъна и морковите - на ситни кубченца. Посолете патладжаните и ги оставете под наклон за 20-30 минути, след което измийте и ги подсушете. 

Може да приготвите мусаката и с пресни патладжани, а може да ги оваляте в брашно и да ги изпържите до лек загар. Най-добре е да ги запечете на керамичен грил тиган с малко мазнина. 

Отделно загрейте малко мазнина и запържете лука, морковите и чесъна. Добавете доматите, нарязани на съвсем ситно. Щом всичко поомекне, овкусете с подправки. 

Вземете правоъгълна тава и я подмазнете. Започнете да редувате ред патладжан, ред картофи, тиквички, като помежду им разпределяте от запържените зеленчуци с домати и отново по малко подправки по желание. 

Долейте гореща вода, но не прекалено много и пъхнете да се пече в умерено загрята фурна, докато водата се изпари. 

Накрая разбийте продуктите за заливката и залейте върху муската равномерно. Върнете я да се запече, докато заливката стегне. Нарежете мусаката, след като поизстине и я поднесете с малко нарязан магданоз. 

Мусаката с тиквички, патладжан и картофи е готова.
Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

